Vallensbæk Stationstorv

Nyhedsbrev nr. 05 16. maj 2018

**Kære beboere, Vallensbæk Stationstorv 3**

Nu er der igen meget spændende nyt til jer.

**Blødtvandsanlæg**

Anlægget bliver leveret onsdag den 25. maj og firmaet Warburg VVS & Kloak Ekspres går i gang samme dag, har jeg fået oplyst. Hvis der bliver noget med lukning for vand, sender jeg en mail. På www.kalkfrithjem.dk kan du se fordele ved et kalkfrit hjem.

Havde du set denne nyhed på forsiden af vores hjemmeside Seniorparken.dk?

**1-års gennemgang i uge 20 - fra den 14. maj**

Håndværkerne er nu i fuld gang med at udbedre fejl og mangler. Tak for jeres positive medvirken og tålmodighed. Håber det bliver belønnet med en næsten fejlfri lejlighed.

**Udskiftning af matterede glasfelter**

På det ekstraordinære afdelingsmøde tirsdag blev forslag om tilladelse til udskiftning af matterede glasfelter enstemmigt vedtaget. Det er nu sendt videre til Vallensbæk Boligselskab til godkendelse på bestyrelsesmøde den 28. maj, hvor vi helt klart forventer godkendelse. Du finder råderetsregler på side 2.

Efter afdelingsmødet orienterede Gert om det videre forløb. Alle interesserede får udleveret kopi af bestilling, hvoraf det fremgår at betaling til foreningen Vallensbæk Senior Parks konto skal ske senest den 20. maj, hvorefter bestillingerne bliver sendt til Hauge Stål. Forventet levering og udskiftning til klart glas er primo august.

Stor tak til Gert og Alice for et flot arbejde.

**Optagelse til reklamefilm for Vallensbæk Boligselskab.**

Det var dejligt at se, at mange af jer havde taget imod opfordringen til at møde op på fællesarealet - tusind tak for det. I de tre andre afdelinger mødte vi kun en beboer, Eva som har boet her, skulle hilse jer alle. Du kan se Eva på filmen, her er link: http://adpresentation.jsworldmedia.com/Video/CustomerView/YxZ3BUHc6cw%3d

**Affald**

Det går meget fint med aflevering og sortering af affald i affaldsrummet, men det er altid en god ide lige at se på sorteringsregler en gang imellem. Og så skal jeg hilse og sige, at der ikke må afleveres noget i affaldsrummet, som ikke hører hjemme i en container eller plastbeholderne til batterier og elpærer. Der har forvildet sig en kurv derned, som nu bliver brugt til diverse. Det er ikke meningen. Det går knap så fint med afhentning. Sidste gang de hentede plast, havde de kun tømt den ene container. Og plast har vi meget af. Ejendomskontoret følger op.

Vi vil snart tage initiativ til en kørsel til genbrugspladsen - nærmere info senere.

***Råderet udenfor boligen***

***Arbejder udenfor boligen, der ikke er forbedring.***

***Her kræves ikke retablering ved fraflytning.***

*Udskiftning af de matterede glasfelter til klare glasfelter monteret på altaners forside.*

*Udskiftning af matterede glasfelter til klare glasfelter på altaners sydside. Gælder altaner på de 2 x 4 lejligheder mod syd (banen) som har udsigt til vandet.*

*Derudover kan der gives tilladelse til udskiftning af matterede glasfelter på altanernes sider.*

*Udskiftning af de matterede glasfelter skal udføres af Hauge Stål, som har stået for levering og montering af altaner i forbindelse med byggeriet, og dermed har garantiforpligtelsen. De klare glasfelter skal være af samme kvalitet, som de glas, der bliver udskiftet.*

*Vallensbæk Kommune har givet tilladelse til udskiftning af hele glasfelter, dvs. 1, 2, 3 osv, bare det er hele glasfelter. Delvist matteret glasfelt i et helt glasfelt er ikke tilladt.*

*Det betyder også, at de klare glas ikke delvist må tildækkes med folie. Det betyder, hvis der efterfølgende ønskes tildækning af det klare glas skal hele glasfeltet dækkes med folie. Der skal i den forbindelse indtænkes ensartethed af folievalg.*

*Vedtaget på ekstraordinært afdelingsmøde i Vallensbæk Stationstorv den 15. maj 2018*

*Per Jensen, dirigent Peder Christian Kornum, afdelingsformand*

Vi ønsker en fortsat god sommer

Venlig hilsen

Vallensbæk Stationstorv 3 - et godt sted at bo - Peder